Všeobecne záväzné nariadenie
hlavného mesta Slovenskej republiky Bratislavy
č. 4/1993
z 27. mája 1993,
ktorým sa vyhlasuje záväzná časť Zmeny "Aktualizácie územného plánu hlavného mesta Slovenskej republiky Bratislavy z roku 1992" v lokalite Lamač - Jamy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov sa uznieslo:

§ 1
Úvodné ustanovenie
(1) Predmetom Zmeny „Aktualizácie územného plánu hlavného mesta Slovenskej republiky Bratislavy z roku 1992“ (ďalej len „Zmena“) je územie v katastrálnom území Lamač v lokalite s miestnym názvom "Jamy" v rozsahu podľa zakreslenia v prílohe všeobecne záväzného nariadenia.
(2) Časový rozsah Zmeny v lokalite Lamač - Jamy nie je obmedzený.

§ 2
Základné zásady usporiadania územia a limity
(1) Funkčné využitie jednotlivých lokalít, ktoré bolo určené Doplnkom smerného územného plánu hlavného mesta Slovenskej republiky Bratislavy z roku 1985, aktualizovaného v roku 1992 uznesením mestského zastupiteľstva č. 206 z 24. júna 1992, sa mení nasledovne:
Plocha označená v prílohe
a)	pod č. 1 - z funkcie ochrannej a izolačnej zelene na plochy výrobných služieb,
b)	pod č. 2 - z funkcie ochrannej a izolačnej zelene na plochy občianskej vybavenosti.
(2) Zo severnej strany (od cesty Lamač - Devínska Nová Ves) ponechať 50 m široké pásmo zelene pre trasu biokoridoru.

§ 3
Záverečné ustanovenie
Zmena v lokalite Lamač - Jamy je uložená na Miestnom úrade Bratislava Lamač, na Obvodnom úrade životného prostredia Bratislava IV a na Magistráte hlavného mesta Slovenskej republiky Bratislavy.

§ 4
Toto všeobecne záväzné nariadenie nadobúda účinnosť 29. júna 1993.

Peter Kresánek v. r.
primátor